Οι κανόνες για τις συναλλαγές παραγώγων της ASIC (εκκαθάριση) του 2013, οι οποίοι τροποποιήθηκαν τον Φεβρουάριο του 2015, θεσπίζουν την υποχρέωση αναφοράς των συναλλαγών σε εξωχρηματιστηριακά παράγωγα. Η υποχρέωση αναφοράς καλύπτει επί του παρόντος όλες τις κατηγορίες παραγώγων περιουσιακών στοιχείων και είναι σε ισχύ από τον Δεκέμβριο του 2015.

Τεχνικές μετριασμού του κινδύνου

Το πρότυπο προληπτικής εποπτείας που απαιτεί τη χρήση τεχνικών μετριασμού του κινδύνου των μη εξωχρηματιστηριακών παραγώγων που δεν εκκαθαρίζονται κεντρικά δημοσιεύθηκε από την APRA τον Οκτώβριο του 2016. Ο κανόνας προβλέπει την εφαρμογή διαφόρων τεχνικών μετριασμού του κινδύνου: ταχεία επιβεβαίωση συναλλαγών, συμφωνία χαρτοφυλακίου, συμπίεση χαρτοφυλακίου, μέθοδοι επίλυσης διαφορών και ύπαρξη διαδικασιών για τον καθορισμό των αποτιμήσεων. Δεν έχει ακόμα οριστεί ημερομηνία έναρξης.

4.2.Καναδάς

Η εφαρμογή των μεταρρυθμίσεων των αγορών εξωχρηματιστηριακών παραγώγων διαρθρώνεται σε δύο παράλληλους άξονες. Το Γραφείο του Επιθεωρητή Χρηματοπιστωτικών Ιδρυμάτων (Office of the Superintendent of Financial Institutions — εφεξής OSFI), η καναδική ρυθμιστική αρχή προληπτικής εποπτείας, θέτει γενικές απαιτήσεις για τα χρηματοπιστωτικά ιδρύματα που υπόκεινται σε ρύθμιση σε ομοσπονδιακό επίπεδο (εφεξής FRFI) με κατευθυντήριες γραμμές. Στη συνέχεια, οι επαρχίες και τα εδάφη είναι αρμόδια για τη ρύθμιση των αγορών όσον αφορά τις συγκεκριμένες περιοχές δικαιοδοσίας τους. Ο φορέας «αρχές διαχείρισης κινητών αξιών του Καναδά» (εφεξής CSA), που είναι η κεντρική οργάνωση των ρυθμιστικών αρχών των αγορών κινητών αξιών των επαρχιών και των εδαφών του Καναδά, είναι υπεύθυνος για τον συντονισμό και την εναρμόνιση της ρύθμισης των καναδικών κεφαλαιαγορών. Αναπτύσσει κανονισμούς οι οποίοι στη συνέχεια εκδίδονται και υλοποιούνται από τις επαρχίες.

Υποχρέωση εκκαθάρισης

Η υποχρέωση εκκαθάρισης εφαρμόζεται από όλες τις ρυθμιστικές αρχές κινητών αξιών των επαρχιών μέσω του προτεινόμενου εθνικού μέσου 94-101 «Υποχρεωτική εκκαθάριση παραγώγων μέσω κεντρικού αντισυμβαλλομένου» (Mandatory Central Counterparty Clearing of Derivatives) (προτεινόμενο μέσο NI 94-101) που ανέπτυξε η CSA και, σε ομοσπονδιακό επίπεδο, από το OSFI μέσω της κατευθυντήριας γραμμής B-7: Υγιείς πρακτικές για τα παράγωγα (Derivatives Sound Practices), η οποία τέθηκε σε ισχύ τον Δεκέμβριο του 2014. Σύμφωνα με την κατευθυντήρια γραμμή 7, τα FRFI αναμένεται να προβαίνουν σε κεντρική εκκαθάριση των τυποποιημένων παραγώγων, όταν αυτό είναι πρακτικώς εφικτό. Το προτεινόμενο μέσο NI 94-101 προβλέπει την υποχρεωτική κεντρική εκκαθάριση ορισμένων εξωχρηματιστηριακών παραγώγων και περιλαμβάνει κατάλογο των αντισυμβαλλομένων για τους οποίους ισχύει η υποχρέωση εκκαθάρισης. Ο τελικός κανόνας αναμένεται να εγκριθεί στις αρχές του 2017.

Υποχρέωση αναφοράς

Η υποχρέωση αναφοράς εφαρμόζεται σε επαρχιακό επίπεδο μέσω κανονισμών που εκδίδονται από τη ρυθμιστική αρχή κινητών αξιών κάθε επαρχίας. Υπάρχουν συγκεκριμένοι κανονισμοί στο Οντάριο, στο Κεμπέκ και στη Μανιτόμπα. Σε όλες τις άλλες επαρχίες (περιοχές δικαιοδοσίας MI), η υποχρέωση αναφοράς εφαρμόζεται μέσω του πολυμερούς μέσου 96-101 «Αναφορά των αρχείων καταγραφής συναλλαγών και των δεδομένων για τα παράγωγα» (Trade Repositories and Derivatives Data Reporting) (MI 96-101). Οι κανόνες αναφοράς συναλλαγών είναι σε πλήρη ισχύ για όλες τις επαρχίες από τον Νοεμβρίου 2016. Τα επαρχιακά και πολυμερή μέσα είναι εναρμονισμένα σε μεγάλο βαθμό όσον αφορά την υποχρέωση αναφοράς, και απαιτούν την αναφορά των συναλλαγών στις οποίες συμμετέχει τουλάχιστον ένας τοπικός αντισυμβαλλόμενος. Σε ομοσπονδιακό επίπεδο, βάσει της κατευθυντήριας γραμμής B-7, τα FRFI υποχρεούνται να αναφέρουν τις συναλλαγές σύμφωνα με τους κανόνες αναφοράς που ισχύουν στην επαρχία στην οποία βρίσκεται η έδρα ή η κύρια εγκατάστασή τους.

Τεχνικές μετριασμού του κινδύνου

Σε ομοσπονδιακό επίπεδο, η κατευθυντήρια γραμμή B-7 του OSFI περιγράφει τις τεχνικές μετριασμού του κινδύνου για μη κεντρικώς εκκαθαριζόμενα παράγωγα, όπως εφαρμόζονται στα FRFI. Επιπλέον, η κατευθυντήρια γραμμή Ε-22 του OSFI «Απαιτήσεις περιθωρίου για μη κεντρικώς εκκαθαριζόμενα παράγωγα» (Margin Requirements for Non-Centrally Cleared Derivatives,), που τέθηκε σε ισχύ τον Σεπτέμβριο του 2016, πραγματεύεται ζητήματα όπως η επίλυση διαφορών και οι μεθοδολογίες αποτίμησης όσον αφορά τις απαιτήσεις περιθωρίου για μη κεντρικώς εκκαθαριζόμενα παράγωγα. Σε επαρχιακό επίπεδο, ο CSA αναπτύσσει επί του παρόντος κανόνα για την καταχώριση των διαπραγματευτών, με τον οποίο θα επιβληθούν τεχνικές μετριασμού του κινδύνου στους συμμετέχοντες στην αγορά παραγώγων. Ο κανόνας αναμένεται να δημοσιευθεί για διατύπωση παρατηρήσεων το 2017 και να τεθεί σε ισχύ το πρώτο εξάμηνο του 2018.

4.3.Χονγκ Κονγκ

Το Χονγκ Κονγκ διαθέτει μια διαδικασία δύο σταδίων για την εφαρμογή των μεταρρυθμίσεων της αγοράς εξωχρηματιστηριακών παραγώγων. Το κανονιστικό πλαίσιο έχει θεσπιστεί με πρωτογενή νομοθεσία, συγκεκριμένα το (τροποποιητικό) διάταγμα για τις κινητές αξίες και τις προθεσμιακές πράξεις (Securities and Futures (Amendment) Ordinance) του 2014, το οποίο τροποποιεί το αρχικό διάταγμα για τις κινητές αξίες και τις προθεσμιακές πράξεις (Securities and Futures Ordinance - εφεξής SFO) του 2002. Ακολουθεί παράγωγη νομοθεσία (π.χ. κανόνες) που καθορίζει λεπτομερείς απαιτήσεις αναφοράς, εκκαθάρισης και διαπραγμάτευσης, η οποία καταρτίζεται από την Επιτροπή κινητών αξιών και προθεσμιακών πράξεων (Securities and Futures Commission - εφεξής SFC) με τη σύμφωνη γνώμη της Νομισματικής Αρχής του Χονγκ-Κονγκ (εφεξής HKMA), και μετά από διαβουλεύσεις με τον Υπουργό Οικονομικών.

Υποχρέωση εκκαθάρισης

Το τροποποιητικό διάταγμα θεσπίζει υποχρέωση για την εκκαθάριση συναλλαγών σε εξωχρηματιστηριακά παράγωγα. Σύμφωνα με τις διατάξεις περί ανάθεσης αρμοδιοτήτων, συγκεκριμένες κατηγορίες προσώπων υποχρεούνται να εκκαθαρίζουν ορισμένες πράξεις εξωχρηματιστηριακών παραγώγων μέσω καθορισμένου κεντρικού αντισυμβαλλομένου σύμφωνα με τους κανόνες εκκαθάρισης. Η εφαρμογή αυτής της υποχρέωσης θα πραγματοποιηθεί σταδιακά. Οι κανόνες για την πρώτη φάση τέθηκαν σε ισχύ τον Σεπτέμβριο του 2016.

Υποχρέωση αναφοράς

Το τροποποιητικό διάταγμα θεσπίζει επίσης την υποχρέωση αναφοράς. Τα καθορισμένα πρόσωπα πρέπει να αναφέρουν τις σχετικές συναλλαγές εξωχρηματιστηριακών παραγώγων στη HKMA σύμφωνα με τις απαιτήσεις που προβλέπονται στους κανόνες για την αναφορά. Η πρώτη φάση της υποβολής αναφορών εφαρμόζεται σε περιορισμένο αριθμό τύπων παραγώγων και σε ελαφρώς ευρύτερο αριθμό προσώπων σε σύγκριση με το πεδίο εφαρμογής της υποχρέωσης εκκαθάρισης . Οι κανόνες για τη δεύτερη φάση επεκτείνουν το πεδίο εφαρμογής ώστε να καλύπτονται και οι πέντε κατηγορίες στοιχείων ενεργητικού, καθώς και το εύρος των πληροφοριών που πρέπει να αναφέρονται για κάθε συναλλαγή. Το πεδίο εφαρμογής των προβλεπόμενων προσώπων παραμένει αμετάβλητο. Η δεύτερη φάση της υποβολής αναφορών θα ξεκινήσει τον Ιούλιο του 2017.

Τεχνικές μετριασμού του κινδύνου

Στο Χονγκ Κονγκ προβλέπονται δύο σύνολα προτύπων μετριασμού του κινδύνου. Το πρώτο, το οποίο θα αναπτυχθεί από την SFC, θα ισχύει μόνο για τις επιχειρήσεις που έχουν λάβει άδεια λειτουργίας από την SFC βάσει του SFO. Το 2017 θα πραγματοποιηθεί διαβούλευση με αντικείμενο τα σχέδια προτύπων. Το δεύτερο εκπονήθηκε από τη HKMA και ισχύει για τα ιδρύματα που έχουν λάβει άδεια λειτουργίας από τη HKMA δυνάμει του τραπεζικού διατάγματος (Banking Ordinance). Ο αρχικός στόχος ήταν η εφαρμογή των προτύπων αυτών να ξεκινήσει τον Σεπτέμβριο του 2016. Ωστόσο, τον Αύγουστο του 2016, η HKMA ανέβαλε την έναρξη εφαρμογής δεδομένων των παρόμοιων καθυστερήσεων που ανακοίνωσαν άλλες σημαντικές περιοχές δικαιοδοσίας.

4.4.Μεξικό